كاس لعالم 2026

كاس لعالم فيفا 2026 هيّا كاس لعالم نمرة 23 د لكورة د رّجال لي غادي تّلعب ف ميريكان، كانادا، و لمكسيك ف الصيف د 2026. هاد التورنوا غادي يكون اول كاس لعالم كيتنضّم ب 48 فرقة بلاصت 32، اول تورنوا كينضّموه تلاتة د لبلدان، و لمكسيك غادي تكون اول بلاد كاتشارك ف تنضيم كاس لعالم تلاتة د لمرات، بعدما كانت نضّماتو ف 1970 و 1986. التورنوا غادي يتّلعب ف 16 مدينة، ب مجموع د 104 ماتش، 78 ف ميريكان، و 13 ل كلا وحدة من كانادا و لمكسيك. الترشيح لموحد ديال لميريكان، كانادا، و لمكسيك كان غلب الترشيح د لمغريب ف لمؤتمر د لفيفا نمرة 68 لي تدار ف موسكو ف 13 يونيو 2018. 42 منتخب ل حد الساعة تاهلو ل هاد التورنوا، منهم 26 بانو ديجا ف كاس لعالم 2022، و 4 كايشاركو لمرة اللولة، هوما الراس لخضر، لاردن، كوراصاو و ؤزباكيستان. لمنتخب د لارجونتين هيّ لفرقة لي كاتدافع على اللقب ديالها ف هاد النسخة بعدما كانت دّات لكاس لي فاتت. ختيار لبلاد لمضايفة. مابين 2013 و 2017، كان بزاف ديال سير و اجي ف اللجنة د لفيفا على مسالة الضورة د لمضايفة على حساب لكونفيديرالية. ف اللول كانو لبلدان ممنوعين ينظمو يلا كينتاميو ل كونفيديرالية نظمات كاس ف الجوج لمرات اللخرين. تبدّل لقانون مؤقتاً باش يمنع غير لبلدان ديال لكونفيديرالية لي نظمات لمرة اللخرة، قبل مايعاود يرجع كيفما كان. اللجنة د لفيفا دارت استتناء ف حالة يلا عضو ديال كونفيديرالية نظمات لكاس قبل اللخرة مستاعدة تنظم ف لوقت لي ماكاين تا شي ترشيح مزيان كيلبّي الشروط التقنية و لمالية. ف مارس 2017، جياني انفانتينو، الرئيس د لفيفا كونفيرما بلي ؤروپا و اسيا ممنوعين من الترشيح بعدما تختارو روسيا و قطر ل تنظيم كاس لعالم 2018 و 2022 على التوالي. داكشي علاش باب الترشيح كان محلول غير ل امريكا الشمالية (نظمات لمرة اللخرة ف 1994)، افريقيا (نظمات لمرة اللخرة ف 2010)، امريكا الجنوبية (نظمات لمرة اللخرة ف 2014)، ؤقيانوسيا (ماعمّرها نظمات)، و تقدر لكونفيديرالية د ؤروپا تنظم ف حالة يلا ما كان تا ترشيح مزيان. التنظيم لمشتارك كان تّمنع من عند فيفا بالنسبة ل كاس لعالم 2022، ولايني دارت دارت استتناء ل كاس لعالم 2026، بلا تحديد ديال عدد لمنظمين و على حساب دراسة كلّا حالة. لامانة لعامة ديال لفيفا، مور استشارة معا اللجنة، ولّات عندها السلطة باش تحيّد اي ترشيح ماكيحققش الشروط التقنية لاولية ديال التورنوا. كانادا، لمكسيك و لميريكان كانو معوّلين يترشحو كل واحد بوحدو، ولايني ف 10 ابريل 2017 علنو بلي غادي يترشحو مجموعين. ف مارس 2022، ميكيل اريولا، الرئيس ديال ليڭا ام اكس (لبوطولة د لمكسيك) ڭال بلي لمشاركة ديال بلادو ف التنظيم كانت تقدر تكون تحت لحكاكة كون الليڭا و لفيديرالية د لمكسيك ماستاجبوش بالزربة للحاديتة د "كيطيرارو" و "اطلس" لي تجرحو فيها 26 متفرج و تشدو 14 واحد. اريولا ڭال بلي فيفا "تصدمات" ب هاد لحاديتة ولايني لاستجابة و لعقوبات لي طبقو السلطات ضد فرقة "كيطيرارو" قنّعوها. التصويت. التصويت تدار ف 13 يونيو 2018 ف لمؤتمر نمرة 68 د لفيفا، ف موسكو. و كان مفتوح ل 203 د لاعضاء لي عندهم لحق ف التصويت. لعزلة. لعزلة تدارت ف 5 دجنبر 2025 معا 12:00 UTC-5 (التوقيت الشرقي لمعياري EST) ف مركز كينيدي ف واشينطون. لفراقي 48 تقسّمو ل 4 د الزلافات ب 12 فرقة ف كل وحدة. الزلافة 1 كاينين فيها لبلدان لمضايفين التلاتة و 9 د لفراقي اللولين ف لكلاصمة د فيفا د نونبر 2025 لي تاهلو ديجا. الزلافات 2، 3 و 4 فيهم لفراقي لي بقاو على حساب لكلاصمة ف فيفا. الربعة لي غادي يربحو الدور التاني ديال لاقصائيات د كاس لعالم ف ؤروپا و الجوج لي غادي يربحو ف لاقصائيات بين لقارات، تدارو نيشان ف الزلافة 4، حيت باقي ماتحددوش تال مارس 2026. لمنتخب د لمكسيك تحط نيشان ف ڭروپ A، و غادي يلعب لماتش د لافتتاح ف تيران ازطيكا ف 11 يونيو. كانادا و لميريكان جاو ف ڭروپ B و ڭروپ D، و غادي يلعبو لماتش التالت و الرابع ديال التورنوا، ب هاد الترتيب، ف 12 يونيو. لعزلة تدارت ب الزهر زلافة ب زلافة من اللولة تال الرابعة، ولايني تحت هاد الشروط: